Document ID: 32008R0351

KOMMISSIONENS FORORDNING (EF) Nr. 351/2008
af 16. april 2008
om gennemførelse af Europa-Parlamentets og Rådets direktiv 2004/36/EF med hensyn til opprioriteringen af rampeinspektioner af luftfartøjer, der benytter Fællesskabets lufthavne
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2004/36/EF af 21. april 2004 om sikkerhed forbundet med tredjelandes luftfartøjer, der benytter Fællesskabets lufthavne (1), særlig artikel 8, stk. 2, og
ud fra følgende betragtninger:
(1)
Ved direktiv 2004/36/EF indføres der en harmoniseret tilgang til en effektiv håndhævelse af internationale sikkerhedsstandarder i Fællesskabet, i og med at reglerne og procedurerne for rampeinspektioner af tredjelandes luftfartøjer, der lander i lufthavne i medlemsstaterne, harmoniseres. Det fastsættes, at medlemsstaterne efter en harmoniseret procedure skal foretage rampeinspektioner af tredjelandes luftfartøjer, der mistænkes for ikke at opfylde de internationale sikkerhedsstandarder, og som lander i en af deres lufthavne, som er åben for international lufttrafik, samt deltage i indsamling og udveksling af oplysninger om gennemførte rampeinspektioner.
(2)
For at maksimere udbyttet af de begrænsede ressourcer, som står til rådighed for hver medlemsstats kompetente inspektionsmyndigheder, bør de give forrang til at foretage rampeinspektioner af visse kategorier af operatører og luftfartøjer, som er særligt udsatte for sikkerhedsmangler.
(3)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 12 i Rådets forordning (EØF) nr. 3922/91 (2) -
UDSTEDT FØLGENDE FORORDNING:
Artikel 1
Definitioner
I denne forordning forstås ved:
1)
»opprioritering af rampeinspektioner«: øremærkning af en passende andel af det samlede antal rampeinspektioner, der foretages af en medlemsstat på årsbasis, som fastsat i denne forordnings artikel 2
2)
»emne«: en operatør og/eller alle operatører fra en given stat og/eller en luftfartøjstype og/eller et specifikt luftfartøj.
Artikel 2
Kriterier for opprioriteringen
Uden at det i øvrigt berører artikel 8, stk. 3, i direktiv 2004/36/EF, opprioriterer medlemsstaterne deres rampeinspektioner af følgende emner, der lander i en af deres lufthavne, som er åben for international lufttrafik:
1)
Emner, der menes at udgøre en potentiel sikkerhedsrisiko ifølge de løbende analyser, som foretages af Det Europæiske Luftfartssikkerhedsagentur (EASA).
2)
Emner, der udpeges på grundlag af en udtalelse fra Udvalget for Luftfartssikkerhed i forbindelse med gennemførelsen af Europa-Parlamentets og Rådets forordning (EF) nr. 2111/2005 (3), hvoraf det fremgår, at det er nødvendigt med en yderligere kontrol af den faktiske overholdelse af de relevante sikkerhedsstandarder med systematiske rampeinspektioner af de pågældende emner. Dette kan omfatte emner, som er taget af listen over luftfartsselskaber med driftsforbud i Fællesskabet, der er opstillet ved forordning (EF) nr. 2111/2005 (fællesskabslisten).
3)
Emner, der er udpeget på grundlag af oplysninger, som Kommissionen har modtaget fra medlemsstaterne eller EASA i medfør af artikel 4, stk. 3, i forordning (EF) nr. 2111/2005.
4)
Luftfartøjer, der benyttes til at beflyve Fællesskabet af operatører, som er optaget i fællesskabslistens bilag B.
5)
Luftfartøjer, der benyttes af andre operatører, som er certificeret i samme stat som operatører, der på det pågældende tidspunkt er optaget på fællesskabslisten.
Artikel 3
Meddelelser
1. Mindst hver fjerde måned forelægger EASA medlemsstaterne en elektronisk liste over de emner, der er omhandlet i artikel 2.
2. EASA overvåger opprioriteringsprocessen og forelægger i samarbejde med de kompetente internationale organisationer på luftfartsområdet medlemsstaterne de oplysninger, der er nødvendige for, at de kan følge fremskridtene i Fællesskabet med hensyn til opprioriteringen af inspektioner af emner, der er omhandlet i artikel 2, herunder relevante statistiske data om lufttrafik.
Artikel 4
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. april 2008.

Labels: 7
8
15